Til: Mobilitetsaktører

Fra: Kolumbus AS, Ruter As

**Invitasjon**

**Dialogkonferanse om Kombinert mobilitet (MaaS)**

**Tid: Mandag 12.02.2018**

**Sted: Ruter, Dronningens gate 40 – møterom Hovedøya**

*Folk ønsker å bevege seg fritt, og det må være enkelt. Skal vi være en attraktiv mobilitetsleverandør, må vi tenke smartere og mer helhetlig.*

**Målgruppe**Målgruppe for dialogkonferansen er dagens og fremtidens mobilitetsaktører innen området kombinert mobilitet. Vi håper å se, kollektivtrafikktilbydere, operatører, aktører fra aktuelle offentlige virksomheter, bildeling- og samkjøringsbransjen, sykkeldelings- og bysykkelbransjen, taxinæringen, bilutleieselskaper, Start-ups og innovatører som vil skape fremtidens mobilitet.

**Formål**Formålet med dialogkonferansen er at både leverandører og Kolumbus/Ruter skal få innsikt, det vil si å dele informasjon om hva som skjer i mobilitetsmarkedet og da spesifikt innenfor området kombinert mobilitet. Dialogkonferansen skal bidra til å identifisere muligheter for å dekke kunders fremtidige behov og skape en bærekraftig region både på Nord-Jæren/Rogaland og i Oslo/Akershus. Vi ønsker å komme i dialog med ulike aktører i mobilitetsmarkedet og diskutere muligheter og fremtidige løsninger. I etterkant av konferansen ønsker vi videre dialog.

**Bakgrunn**Kolumbus/Ruter har sammen med samarbeidspartnere høye ambisjoner om å møte befolkningens og bedriftenes fremtidige mobilitetsbehov. For å sikre at vi kan levere i tråd med fastsatte mål, må vi tilrettelegge for at fremtidens innbyggere velger grønne mobilitetsløsninger. Vi har i våre strategier beskrevet hva som skal til for at kollektivtransporten, sammen med sykkel og gange, skal ta veksten i persontrafikken i de nevnte byområdene. Vi har beskrevet hvordan trender som urbanisering, digitalisering og individualisering preger mobilitetsmarkedet. Kolumbus/Ruter ønsker å se kollektivtrafikken i et større perspektiv, og vi tror at delingsøkonomien som stadig vokser frem, vil ha en positiv innvirkning på vekstmålet. Det må fremover utvikles løsninger som kombinerer massetransport med individuelle, skreddersydde løsninger. Vi må utvikle et tett og fleksibelt nettverk av integrerte mobilitetsløsninger og i fremtiden tilby et helhetlig, sømløst mobilitetstilbud. En nøkkelfaktor for å realisere de ambisiøse målene er godt samarbeid med øvrige mobilitetsaktører i markedet, som kommer kundene til gode.

Rogaland og Kolumbus har de siste årene markert seg innen mobilitet. HjemJobbHjem var det første store mobilitetstiltaket fra det offentlige på Nord-Jæren. HjemJobbHjem ble etablert i 2015, lansert i nåværende form i 2016 og har nå over 300 bedrifter med tilsammen over 40.000 ansatte som en del av sitt nettverk. I Rogaland ble det 13. juni 2017 gjort et politisk vedtak i Fylkestinget at Kolumbus skal bevege seg fra å være et kollektivselskap til å bli en mobilitetsaktør. Det er nå etablert en Mobilitetspakke under Byvekstavtalen for Nord-Jæren, og det er Kolumbus som har sekretæriatsrollen. Det er både ønsket og forventet at Kolumbus skal ta en aktiv, synlig og ledende posisjon innen mobilitet i Rogaland, og spesielt på Nord-Jæren. For å få dette til krever det et samarbeid med ulike kommersielle aktører.

I 2018 har Kolumbus og Ruter til hensikt å teste området videre ved å utføre en eller flere piloter innen kombinert mobilitet.

**Foreløpig program:**

08.00 – 08.30 Registrering med enkel servering

08.30 - TBD Program:

* Velkommen, hensikt med møtet v/Kolumbus og Ruter
* Mobilitetsstrategierv/Kolumbus og Ruter
* Forberedte presentasjoner av alle deltakere (maks fem til ti minutter avhengig av antall deltakere): Hvem er dere, hvilke muligheter ser dere og hva er deres visjon for mobilitet i våre markedsområder?
* Videre dialog og informasjonsutveksling, samt prosedyrer ved evt. utlysning av konkurranser om tjenester Kolumbus og Ruter har behov for, v/Kolumbus og Ruter
* Oppsummering og spørsmål

Det blir utarbeidet skriftlig referat/dokumentasjon fra møtet som gjøres allment tilgjengelig på kollektivanbud.no. Alle presentasjoner fra møtet vil på den måten være offentlig tilgjengelig.

Konferansen vil i utgangspunktet foregå på norsk, men med nødvendige tilpasninger for eventuelle internasjonale deltagere.

Av hensyn til møteromkapasitet er det bare mulig å ha med opptil to personer fra hver bedrift, og vi ber om påmelding for alle deltagere. Påmelding og eventuelle spørsmål kan rettes til Rolf Korneliussen (anbud@ruter.no eller tlf. 913 59 370). Påmeldinger må registreres innen 31.01.2018, og skal inneholde firmanavn, navn og e-postadresse.

**Videreprosess etter leverandørkonferansen**

I etterkant av konferansen vil Kolumbus og Ruter sannsynligvis ha behov for svar på flere spørsmål. Hvis dette blir aktuelt, vil spørsmålene sendes ut innen 14.02.2018. Svarene sendes på e-post til: anbud@ruter.no innen 28.02.2018.

De som sender inn et skriftlig svar, kan bli invitert til et én-til-én møte. Kolumbus og Ruter vil kunne kontakte den enkelte for spørsmål og avklaringer utover avtalte møter. Hvis dette blir aktuelt, holdes møtene hos Ruter i Oslo i uke 10.

Vel møtt!